Ρεζά Παχλαβί

Ο **Ρεζά Παχλαβί** (περσικά: *رضا پهلوی‎*) (γεννημένος στις 31 Οκτωβρίου 1960) είναι ο διάδοχος του θρόνου του πρώην Αυτοκρατορικού Κράτους του Ιράν και ο επικεφαλής του Οίκου των Παχλαβί. Είναι ο πρωτότοκος γιος του Σάχη Μοχάμεντ Ρεζά Παχλαβί και της Σαχμπανού Φαράχ Παχλαβί. Ως Ιρανός αντικαθεστωτικός και πολιτικός ακτιβιστής που διαμένει στις Ηνωμένες Πολιτείες, συγκαταλέγεται μεταξύ των πιο προβεβλημένων μορφών της ιρανικής αντιπολίτευσης κατά του καθεστώτος της Ισλαμικής Δημοκρατίας του Ιράν.

Γεννήθηκε στην Τεχεράνη και το 1967, κατά τη στέψη του πατέρα του, ανακηρύχθηκε επισήμως Διάδοχος του Θρόνου του Ιράν. Ως δόκιμος της Αυτοκρατορικής Ιρανικής Πολεμικής Αεροπορίας, μετέβη στις Ηνωμένες Πολιτείες το 1978 για να εκπαιδευτεί ως πιλότος στην Αεροπορική Βάση Ρις. Έναν χρόνο αργότερα, μετά τον θάνατο του πατέρα του στο Κάιρο της Αιγύπτου, αυτοανακηρύχθηκε Σάχης του Ιράν ως «Ρεζά Σαχ Β΄» και ξεκίνησε να δραστηριοποιείται πολιτικά από το εξωτερικό εναντίον της Ισλαμικής Δημοκρατίας.

Το 2013 ίδρυσε στο Παρίσι το Εθνικό Συμβούλιο του Ιράν, έναν πολιτικό φορέα της εξόριστης ιρανικής αντιπολίτευσης, που στόχο έχει την ανατροπή του ισλαμικού καθεστώτος. Σε ιδεολογικό επίπεδο έχει εκφράσει τη στήριξή του σε μια δημοκρατική μετάβαση στο Ιράν και έχει υποστηρίξει τη διεξαγωγή δημοψηφίσματος ώστε να καθοριστεί η μορφή της μελλοντικής διακυβέρνησης. Έχει καλέσει επανειλημμένα σε διαδηλώσεις κατά της Ισλαμικής Δημοκρατίας και έχει ζητήσει την απομάκρυνση του υφιστάμενου καθεστώτος από την εξουσία. Παράλληλα, έχει ταχθεί υπέρ της προσέγγισης του Ιράν με τον Δυτικό Κόσμο και το Ισραήλ.

Παρά τις δημόσιες εκδηλώσεις υποστήριξης από μερίδα Ιρανών, δεν είναι ξεκάθαρο πόση απήχηση διαθέτει ο Παχλαβί μέσα στο Ιράν. Κατά τις διαδηλώσεις του 2025-2026, χαρακτηρίστηκε ως μία από τις κύριες προσωπικότητες της αντιπολίτευσης και ως σημαντική μορφή για όσους υποστηρίζουν τη μοναρχία στη χώρα. Ωστόσο, άλλοι τον επικρίνουν λόγω της μοναρχικής του ταυτότητας και υιοθετούν την άποψη ότι δεν αντιπροσωπεύει ευρύτερα στρώματα της ιρανικής κοινωνίας, ιδιαίτερα εντός του Ιράν. Παράλληλα, θεωρούν ότι η πολιτική του επιρροή βασίζεται κυρίως σε πολιτική, οικονομική ή επικοινωνιακή στήριξη που προέρχεται από το εξωτερικό και όχι από μία οργανωμένη βάση στο εσωτερικό της χώρας.

## Παιδικά χρόνια και εκπαίδευση
Ο Ρεζά Παχλαβί γεννήθηκε στην Τεχεράνη στις 31 Οκτωβρίου 1960 και είναι ο μεγαλύτερος γιος του Μοχάμεντ Ρεζά Παχλαβί, Σάχη του Ιράν, και της Φαράχ Παχλαβί, της Σαχμπανού. Τα αδέλφια του Ρεζά Παχλαβί είναι η Φαραχνάζ (1963), ο Αλί Ρεζά (1966-2011), η Λεϊλά (1970-2001) και η ετεροθαλής αδελφή του, η Σαχνάζ (1940).

Όταν γεννήθηκε, ο πατέρας του απένειμε χάρη σε 98 πολιτικούς κρατούμενους και η κυβέρνηση ανακοίνωσε την μείωση του φόρου εισοδήματος κατά 20%. Ξεκίνησε την εκπαίδευσή του στο περίφημο "Σχολείο Ρεζά Παχλαβί", ένα ιδιωτικό σχολείο που βρισκόταν εντός των βασιλικών ανακτόρων και είχε ως μαθητές παιδιά της αυτοκρατορικής οικογένειας και της αυλής. Από πολύ νεαρή ηλικία ασχολήθηκε με την αεροπορία· σε ηλικία μόλις 11 ετών πραγματοποίησε την πρώτη του σόλο πτήση και απέκτησε άδεια πιλότου ένα χρόνο αργότερα, επιδεικνύοντας νωρίς αξιοσημείωτη δεξιότητα και πάθος για την πτήση. 

Στα νεανικά του χρόνια έδειξε ζωηρό ενδιαφέρον για το ποδόσφαιρο, τόσο ως παίκτης όσο και ως φίλαθλος. Υπήρξε οπαδός της ποδοσφαιρικής ομάδας Εστεγλάλ Τεχεράνης, η οποία τότε ήταν γνωστή με την ονομασία «Τατζ» (που σημαίνει «στέμμα»). Ο ποδοσφαιρικός σύλλογος συμμετείχε στις ετήσιες εκδηλώσεις που οργανώνονταν με αφορμή τα γενέθλιά του, γεγονός που συνέβαλε στο να ταυτιστεί δημόσια η ομάδα με το καθεστώς των Παχλαβί. Υπήρξε επίσης υποστηρικτής της ποδοσφαιρικής ομάδας Τατζ Αμπαντάν, μιας ακόμη ιρανικής ομάδας της εποχής, η οποία διαλύθηκε όταν ξέσπασε η Ιρανική Επανάσταση.

Ως δόκιμος αξιωματικός της Αυτοκρατορικής Αεροπορίας του Ιράν, εστάλη στις Ηνωμένες Πολιτείες τον Αύγουστο του 1978 για να συνεχίσει την εκπαίδευσή του. Συμμετείχε σε ένα ετήσιο πρόγραμμα εκπαίδευσης πιλότων, στη βάση αεροπορίας Ρις του Τέξας, που περιλάμβανε πτήσεις με αεροσκάφη Cessna T-37 Tweet και Northrop T-38 Talon. Ως αποτέλεσμα της Ιρανικής Επανάστασης, αναγκάστηκε να φύγει από την βάση τον Μάρτιο του 1979, τέσσερις περίπου μήνες νωρίτερα από το προγραμματισμένο. Μετέπειτα, βρέθηκε με την οικογένειά του από το Μαρόκο στις Μπαχάμες και κατόπιν στο Μεξικό.

Ο Ρεζά Παχλαβί ξεκίνησε σπουδές στο Κολλέγιο Γουίλιαμς τον Σεπτέμβριο του 1979, όμως εγκατέλειψε τις σπουδές του το 1980. Στη συνέχεια, ξεκίνησε σπουδές στο Αμερικανικό Πανεπιστήμιο του Καΐρου, στο τμήμα Πολιτικών Επιστημών, αλλά δεν παρακολουθούσε τακτικά τα μαθήματα. Το 1981 έγινε γνωστό ότι είχε διακόψει το πρόγραμμα σπουδών και συνέχιζε ιδιωτικά με Ιρανούς καθηγητές, εστιάζοντας στον περσικό πολιτισμό και την ιστορία, στη φιλοσοφία και τους φυσικούς πόρους. 

Κατά τη διάρκεια της διαμονής του στο Μαρόκο, ο Ρεζά Παχλαβί απέκτησε το 1985 πτυχίο πολιτικών επιστημών, μέσω εξ αποστάσεως εκπαίδευσης, από το Πανεπιστήμιο της Νότιας Καλιφόρνιας. Εκτός από τη μητρική του γλώσσα, την περσική, μιλάει άπταιστα αγγλικά και γαλλικά.

## Διακρίσεις
### Εθνικές
*  Τάγμα των Παχλαβί (26 Σεπτεμβρίου 1967, Ιράν)
*  Μετάλλιο Στέψης του Μοχαμάντ Ρεζά Παχλαβί (26 Οκτωβρίου 1967, Ιράν)
*  Αναμνηστικό Μετάλλιο 25ης Εκατονταετηρίδας (14 Οκτωβρίου 1971, Ιράν
*  Μετάλλιο Περσέπολης (15 Οκτωβρίου 1971, Ιράν)

### Διεθνείς
*  Βασιλικό Τάγμα των Σεραφείμ (24 Νοεμβρίου 1970, Σουηδία)
*  Τάγμα της Αξίας της Ιταλικής Δημοκρατίας (15 Δεκεμβρίου 1974, Ιταλία)
*  Βασιλικό Τάγμα της Ισαβέλλας της Καθολικής (19 Απριλίου 1975, Ισπανία)
*  Εθνικό Τάγμα της Λεγεώνας της Τιμής (14 Δεκεμβρίου 1976, Γαλλία)
*  Τιμητικό Παράσημο για τις υπηρεσίες στην Δημοκρατία της Αυστρίας (1976, Αυατρία)
*  Βασιλικό Τάγμα του Ντραμ (Ρουάντα)
*  Ανώτατο Τάγμα του Ευαγγελισμού (26 Απρίλιος 2023, Οίκος της Σαβοΐας)

### Άλλες αναγνωρίσεις
* Πρόσωπο της Χρονιάς στην διαδικτυακή δημοσκόπηση του Radio Farda (2011)
* Κλειδί της Πόλης του Μπέβερλι Χιλς (23 Ιανουαρίου 2017, Καλιφόρνια)

## Παραπομπές


## Εξωτερικοί σύνδεσμοι
* 
* 

Ρεζα
Κατηγορία:Ιρανοί